Die beste praktyke in die stryd teen Covid-19 - Corona Krisissentrum
Tuis / COVID-19 / Die beste praktyke in die stryd teen Covid-19
Die beste praktyke in die stryd teen Covid-19
Die Covid-19-krisis het almal onverhoeds betrap en 'n pandemie soos hierdie is nog nooit in menseheugenis ervaar nie.
Foute sal derhalwe gemaak word, en die wêreld is steeds sonder 'n definitiewe entstof of kuur maande na die uitbreking daarvan. Nogtans het baie lande en leiers uitstekend in hierdie krisis opgetree en die belonings ontvang, terwyl ander, baie tot hulle eie en hulle landgenote se nadeel, gehuiwer het en die effek daarvan is gevolglik baie sterftes en infeksies.
In 'n neutedop: Hoe kon 'n land soos Suid-Korea die verspreiding van die siekte in toom hou en die sterftekoers minimaliseer?
As 'n groot en ryk land wat geografies naby China geleë is, waar die uitbreking begin het, het Suid-Korea in die aangesig van teenspoed met rasse skrede gevorder om 'n massiewe gesondheidsramp af te weer. En daar is verskeie determinante in hierdie sukses wat ander lande sal baat om op ag te slaan.
Die eerste en belangrikste is dat hulle dit ernstig opgeneem het en met flinke vasberadenheid opgetree het. "Ons het vroeg opgetree. Maar baie faktore van die virus het ons verras – veral hoe vinnig dit beweeg," het Suid-Korea se minister van buitelandse sake, Kang Kyung-wha, die Wêreld Ekonomiese Forum (WEF) vertel.
Die eerste 30 gevalle is doeltreffend en met groot sorg hanteer, maar die 31ste pasiënt het hulle onverwags betrap en sy het die virus aan baie ander mense versprei. Binne 10 dae moes hulle meer as 2300 gevalle die hoof bied.
Nogtans, in plaas daarvan om angsbevange te word en toe te laat dat die verspreiding ongehinderd voortgaan, is deeglike en alles-omvattende strategieë gou geïmplementeer. "Maar jy moet beplan en een tree voor bly," sê Kang. "Ons het 'n algehele regeringbenadering gevolg. Die eerste minister het 'n taakmag uit alle regeringsministeries saamgestel en, uiters belangrik, ook uit alle streeks- en stadsregerings – ons is 'n baie afwentelende demokrasie."
Dit het gou vrugte afgewerp. "Wanneer een streek 'n tekort aan hospitaalbeddens ervaar het, het ons ander provinsies gevra om beddens in hulle hospitale beskikbaar te stel. Wanneer ons te min dokters gehad het, het ons dokters in ander streke om hulp gevra," sê sy.
Toetsing en deursigtigheid is twee kritieke elemente in Suid-Korea se deurbrake. "Die sleutel tot ons sukses is volkome deursigtigheid met die publiek – die deel van elke detail oor hoe die virus ontwikkel, hoe dit versprei en wat die regering daaromtrent doen, sonder om doekies om te draai.
"Toetsing is absoluut kritiek met 'n virus wat so vinnig soos hierdie een beweeg. Ons het tot dusver 350 000 gevalle getoets – sommige pasiënte word menigmaal getoets voor hulle ontslaan word, sodat ons kan sê hulle is heeltemal genees. Altesaam praat ons van een uit 134 of een uit 150 mense wat tot dusver getoets is."
Die regering se respons is egter net 'n gedeelte van die storie en die rol van vrywillige publieke gedrag en die burgerlike samelewing kan nie oorbeklemtoon word nie. PhD-student Eun A Jo skryf dat Suid-Koreane hulle eie maatreëls begin tref het terwyl die regering nog besig was om die boodskap te koördineer.
"Sonder om ons na enige fisiese inperkingsmaatreëls te wend beveg ons Covid-19 deur vrywillige burgerlike deelname soos sosiale distansiëring, self-kwarantyn, gereeld hande te was en die dra van gesigsmaskers," het Chung Sye-kyun, Suid-Korea se premier, gesê.
Die Tsjeggiese Republiek het vroeg baie aktiwiteite verbied en streng maatreëls ingestel, en na sy sukses was hy in staat om 'n gefaseerde afgradering van sy inperking toe te pas. Gepaardgaande met deursigtigheid, speel sy burgerlike samelewing 'n groot rol in die bekamping van die virus en die versagting van sy impak. Nieregeringsorganisasies, openbare media en vrywillige groepe help bejaardes met inkopies, voorsien korrekte inligting en verlig die algemene gemoedstoestand in die samelewing.